**Statuia**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din duritatea unui bloc de piatră

Cioplesc cu drag frumosu-ți trup

Și dau cu grijă deoparte laolaltă

Cruzimea, răutatea, iar din minciună rup

O mică bucățică, ea poate să rămână,

Căci searbădă e viața și în al ei tumult,

Când spui că mă iubești, ținându-mă de mână,

Să simt în vocea ta că mă iubești mai mult.

Și aș mai vrea să dau cu grijă la o parte

Capriciul, lăcomia și-un pic din gelozie,

Să știu că frământată de gelozii deșarte,

Tu te gândești la mine acum și pe vecie.

Și-atunci când toate astea sunt îndepărtate

Descopăr bucuria visului împlinit

Și frumusețea ta din piatră va răzbate

Peste-a timpului arcadă ducând spre infinit .

Că-n tine au rămas fiorul, demnitatea,

Și sensibilitatea unei gingașe făpturi ,

Când tu născută ești, de fapt, din unitatea

Unui bloc de piatră aspru… rece…dur…